पलपल संवाददाता, जबलपुर. अंतत: भाजपा ने जबलपुर शहर की दो सीटों पर भी आखिरकार अपने प्रत्याशियों की घोषणा कर ही दी, भाजपा ने पिछले चुनावों में रहे प्रत्याशियों पर ही इस बार भी विश्वास जताया. पश्चिम क्षेत्र से सरदार जी अन्य दावेदारों पर ज्यादा असरदार हुए, वहीं मंत्री जी शरद जैन भी कटती टिकट पाने में सफल रहे. यहां तक तो बात ठीक है, किंतु इन सीटों पर जो दावेदार थे, वे टिकट की घोषणा होते ही अवसाद में चले गये हैं, उनके ठौर-ठिकानों व समर्थकों मेें सन्नाटा छा गया है. वे समझ नहीं पा रहे हैं कि आखिरकार वे अब करें तो क्या करें. क्या राजनीति से ही संन्यास ले लें, क्योंकि इतने सालों से लगातार दरी-फट्टी उठाते-उठाते जवानी से प्रौढ़ता की ओर कदम बढ़ चुके हैं, किंतु उनकी मेहनत का फल उन्हें नहीं मिल पा रहा है.